ยธ.ถกแก้หนี้นอกระบบ ปราบนายทุนข่มขู่ เอาเปรียบลูกหนี้ รีดดอกเบี้ยโหด
รมว.ยุติธรรม หารือดีเอสไอ แก้ปัญหาหนี้นอกระบบ มอบแนวทาง 3 ระยะ ปราบปรามการข่มขู่-สนับสนุนแหล่งเงินทุน สร้างอาชีพทำบัญชีครัวเรือนเมื่อวันที่ 29 ก.ค.63 นายสมศักดิ์ เทพสุทินรมว.ยุติธรรม เป็นประธานการประชุมคณะกรรมการช่วยเหลือลูกหนี้ และประชาชนที่ไม่ได้รับความเป็นธรรม (ศนธ.) โดยมี ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม พ.ต.ท.กรวัชร์ ปานประภากร อธิบดีกรมสอบสวนคดีพิเศษ (ดีเอสไอ) ในฐานะผู้อำนวยการศูนย์ช่วยเหลือลูกหนี้ฯ ได้เข้าร่วมประชุมหารือตามนโยบายของรัฐบาล และผู้แทนจากหน่วยงานที่เกี่ยวข้อง อาทิ สำนักนายกรัฐมนตรี กระทรวงการคลัง สำนักงานตำรวจแห่งชาติ กระทรวงมหาดไทย กรมบังคับคดี กระทรวงยุติธรรม สภาทนายความ และผู้ทรงคุณวุฒิ เข้าร่วมประชุมหารือโดย นายสมศักดิ์ กล่าวว่า การประชุมหารือคณะกรรมการช่วยเหลือลูกหนี้ และประชาชนที่ไม่ได้รับความเป็นธรรม เพื่อหารือและปรับบทบาทการทำงานของหน่วยงานต่างๆ ให้มีประสิทธิภาพ และเพื่อเป็นข้อมูลตอบกระทู้ถาม กรณีสมาชิกวุฒิสภาท่านหนึ่ง ได้ตั้งกระทู้ถามรัฐบาลผ่านประธานวุฒิสภา เรื่องมาตรการในการจัดการปัญหาการปล่อยเงินกู้นอกระบบที่ผิดกฎหมาย และการปล่อยเงินกู้รูปแบบใหม่ๆ อย่างเป็นรูปธรรม รวมทั้งแนวทางการช่วยเหลือ เยียวยาลูกหนี้ที่ได้รับความเดือดร้อน เพื่อให้หลุดพ้นวงจรหนี้และไม่ให้สูญเสียที่ดินทำกิน ซึ่งการปล่อยกู้นอกระบบรายวันในปัจจุบันมีรูปแบบใหม่ มีอัตราส่วนที่เพิ่มมากขึ้นและมีแนวโน้มเพิ่มสูงขึ้นเรื่อยๆ จากการรับฟังข้อมูลของศูนย์ช่วยเหลือลูกหนี้และประชาชนที่ไม่ได้รับความเป็นธรรม พบว่าพื้นที่ที่มีปัญหารุนแรง จะเป็นจังหวัดใหญ่ๆ ทั่วประเทศ เช่น ในภาคเหนือพบมากที่สุดที่ จ.เชียงใหม่ ภาคกลาง จ.ราชบุรี ภาคใต้ จ.สุราษฎร์ธานี ภาคตะวันออกเฉียงเหนือ จ.นครราชสีมา ภาคตะวันออก จ.ชลบุรี และจังหวัดที่มีผู้ร้องมากที่สุด คือกรุงเทพมหานคร รวมทั้งสิ้น 519 เรื่อง นอกจากนี้ยังพบว่ามีรูปแบบการปล่อยกู้ใหม่ๆ ในช่วงโควิด โดยใช้สื่อเทคโนโลยีและสารสนเทศเป็นเครื่องมือในการปล่อยเงินกู้ และการติดตามทวงถามหนี้กับลูกหนี้และบุคคลใกล้ชิดอนึ่ง สำหรับแนวทางการแก้ไขปัญหาหนี้นอกระบบอย่างยั่งยืน ของ รมว.ยุติธรรม ได้ให้แนวทางการช่วยเหลือลูกหนี้ที่ไม่ได้รับความเป็นธรรม เป็น 3 ระยะ ในระยะเร่งด่วนได้มอบนโยบายให้หน่วยงานสำนักงานตำรวจแห่งชาติ กระทรวงมหาดไทย กรมสอบสวนคดีพิเศษ เข้าปราบปรามเจ้าหนี้/นายทุน ที่มีการข่มขู่ทวงหนี้ในการกู้นอกระบบทุกรูปแบบ ในขณะเดียวกันกระทรวงยุติธรรมจะช่วยเหลืออำนวยความยุติธรรมให้กับลูกหนี้ที่ถูกเอารัดเอาเปรียบ ในการทำสัญญาหรือการเรียกดอกเบี้ยที่เกินกว่ากฎหมายกำหนด ในชั้นก่อนฟ้อง ชั้นพิจารณา และชั้นบังคับคดี ด้วยการช่วยเหลือทางด้านกฎหมาย ทนายความ และค่าธรรมเนียมต่างๆ ตามกฎหมายกองทุนยุติธรรม รวมทั้งประสานการไกล่เกลี่ยกับหน่วยงานที่เกี่ยวข้อง โดยมอบหมายให้ศูนย์ช่วยเหลือลูกหนี้ฯ (ศนธ.) กรมสอบสวนคดีพิเศษเป็นหน่วยงานหลักของกระทรวงยุติธรรมในการรับเรื่องร้องเรียน ให้คำปรึกษาทางด้านกฎหมาย เพื่อแก้ไขปัญหาหนี้สินนอกระบบ ระยะกลาง คือ การหารือกับหน่วยงานที่เกี่ยวข้องเพื่อการสนับสนุนแหล่งเงินทุนสำหรับบรรเทาความเดือดร้อนเพื่อให้ลืมตาอ้าปากในช่วงวิกฤติ การสร้างงาน สร้างอาชีพเพื่อพัฒนาศักยภาพลูกหนี้ให้สามารถทำบัญชีครัวเรือน สำหรับในระยาวเน้นกรมสอบสวนคดีพิเศษ ร่วมกับหน่วยงานที่เกี่ยวข้องทำการศึกษาวิจัยการจัดหาแหล่งทุนที่เหมาะสมในรูปแบบอื่นๆ รวมทั้งอัตราดอกเบี้ยที่เหมาะสมเป็นธรรมกับทุกฝ่ายนอกจากนี้ รมว.ยุติธรรม กล่าวทิ้งท้ายว่า ในช่วงวิกฤติโควิดฯ ประชาชนได้รับผลกระทบทางด้านเศรษฐกิจ จึงเป็นสาเหตุของการเป็นหนี้ จึงฝากให้แต่ละหน่วยบูรณาการทำงาน การแลกเปลี่ยนข้อมูล เพื่อให้การช่วยเหลือประชาชนเป็นไปด้วยความรวดเร็ว เน้นการบริหารการจัดการภาครัฐอย่างมีประสิทธิภาพ
รมว.ยุติธรรม หารือดีเอสไอ แก้ปัญหาหนี้นอกระบบ มอบแนวทาง 3 ระยะ ปราบปรามการข่มขู่-สนับสนุนแหล่งเงินทุน สร้างอาชีพทำบัญชีครัวเรือน 
หนี้นอกระบบ,เจ้าหนี้,ลูกหนี้,ดอกเบี้ยโหด,ทวงหนี้,กระทรวงยุติธรรม,ข่าวทั่วไป